
REPUBLIKA HRVATSKA
MEĐIMURSKA ŽUPANIJA
OPĆINA BELICA
OPĆINSKO VIJEĆE
KLASA: 334-02/26-01/1
URBROJ: 2109-3-02-26-01
Belica, 20.8.2026.

Na temelju članka 31. Statuta Općine Belica („Službeni glasnik Međimurske županije“, broj 7/21) i Zakona o turističkim zajednicama i promicanju hrvatskog turizma („Narodne novine“, broj 52/19 i 42/20), Općinsko vijeće Općine Belica na  10. sjednici održanoj 20.8.2026. godine donijelo je
ODLUKU
o davanju prethodne suglasnosti za pokretanje postupka formalnog udruživanja radi osnivanja Turističke zajednice područja „Med Murom i Dravom“
Članak 1.
Općinsko vijeće Općine Belica daje prethodnu suglasnost za pokretanje postupka formalnog udruživanja s ciljem osnivanja Turističke zajednice područja „Med Murom i Dravom“.
Članak 2.
Predviđeno područje buduće Turističke zajednice područja obuhvaća:
· Općinu Belica,
· Općinu Domašinec,
· Općinu Donji Kraljevec,
· Općinu Mala Subotica,
· Općinu Orehovica.
Članak 3.
Općinsko vijeće podržava daljnje aktivnosti na pripremi dokumentacije potrebne za ishođenje prethodne suglasnosti Ministarstva turizma i sporta Republike Hrvatske te izradu svih akata potrebnih za osnivanje Turističke zajednice područja.
Članak 4.
Ovlašćuje se općinski načelnik za poduzimanje svih pripremnih radnji, suradnju s ostalim jedinicama lokalne samouprave, Turističkom zajednicom Međimurske županije i Ministarstvom turizma i sporta te potpisivanje potrebne dokumentacije u postupku ishođenja prethodne suglasnosti.
Članak 5.
Ova Odluka objavit će se u Službenom glasniku Međimurske županije.

							Predsjednica Općinskog vijeća
                                                                                                                Jelena Krznar




















OBRAZLOŽENJE
Zakonom o turističkim zajednicama i promicanju hrvatskog turizma omogućeno je osnivanje turističke zajednice područja za područje dvije ili više jedinica lokalne samouprave.
Općine Belica, Domašinec, Donji Kraljevec, Mala Subotica i Orehovica pokrenule su inicijativu za zajedničko osnivanje Turističke zajednice područja pod nazivom „Med Murom i Dravom“.
Cilj udruživanja je uspostaviti jedinstvenu turističku destinaciju koja će omogućiti učinkovitije planiranje razvoja turizma, zajednički marketing i promociju, razvoj novih turističkih proizvoda, bolje korištenje sredstava turističke pristojbe i članarine te uspješnije kandidiranje projekata za nacionalne i europske izvore financiranja.
Prije podnošenja zajedničkog zahtjeva Ministarstvu turizma i sporta potrebno je pribaviti prethodnu potporu predstavničkih tijela svih jedinica lokalne samouprave uključenih u postupak.
Donošenjem ove Odluke Općinsko vijeće daje prethodnu suglasnost za pokretanje postupka formalnog udruživanja, dok će se nakon dobivanja prethodne suglasnosti Ministarstva pripremiti sporazum o suradnji i financiranju, statut buduće turističke zajednice te ostali akti propisani zakonom.
Slijedom navedenoga predlaže se Općinskom vijeću donošenje ove Odluke.












INFORMACIJA ZA ČLANOVE OPĆINSKOG VIJEĆA
Predmet
Pokretanje postupka formalnog udruživanja radi osnivanja Turističke zajednice područja „Med Murom i Dravom“.
Sudionici udruživanja
· Općina Belica
· Općina Domašinec
· Općina Donji Kraljevec
· Općina Mala Subotica
· Općina Orehovica
Zašto se pokreće postupak?
· stvaranje zajedničke turističke destinacije,
· učinkovitija promocija područja,
· razvoj novih turističkih proizvoda,
· bolje korištenje turističke pristojbe i članarine,
· lakše prijavljivanje na nacionalne i europske natječaje,
· jačanje suradnje javnog i privatnog sektora.
Što se ovom odlukom ne odlučuje?
Ovom odlukom ne osniva se Turistička zajednica područja, niti se utvrđuje njezino financiranje.
Odlukom se daje samo prethodna suglasnost za pokretanje postupka i podnošenje zahtjeva Ministarstvu turizma i sporta.
Što slijedi nakon eventualne suglasnosti Ministarstva?
Ako Povjerenstvo Ministarstva izda prethodnu suglasnost:
· izradit će se Sporazum o suradnji i financiranju,
· odredit će se sjedište Turističke zajednice područja,
· utvrdit će se način financiranja,
· utvrdit će se način obnašanja dužnosti predsjednika turističke zajednice,
· izradit će se Statut,
· sazvat će se osnivačka skupština sukladno Zakonu.
Financijski učinci
Ova odluka nema neposredne financijske učinke na proračun Općine. Financijski odnosi između jedinica lokalne samouprave bit će uređeni posebnim sporazumom koji će biti predmet zasebnog odlučivanja.

